दक्षिण एसियाली स्केटबोर्डमा नेपाललाई तीन स्वर्ण
पाँचौ दक्षिण एसियालीस्तरीय स्केट बोर्ड प्रतियोगिता तथा स्केट जात्रामा नेपालले ३ स्वर्ण, २ रजत र ३ कांस्य जितेको छ ।
काठमाडौँ — पाँचौ दक्षिण एसियालीस्तरीय स्केट बोर्ड प्रतियोगिता तथा स्केट जात्रामा नेपालले ३ स्वर्ण, २ रजत र ३ कांस्य जितेको छ ।रूपन्देहीको तिलोत्तमास्थित स्केट पार्कमा सम्पन्न प्रतियोगितामा सिनियर पुरुषतर्फ शरद् राई पहिलो, वसन्त राई दोस्रो तथा धिरज परियार तेस्रो भए ।सिनियर महिलामा समीक्षा राईले स्वर्ण, खुशी बिकले रजत तथा स्वाती श्रेष्ठले कांस्य जिते । पुरुष/महिलामा दुवैमा पहिलो हुनेले १ हजार, दोस्रोले ५ सय र तेस्रोले २ सय ५० अमेरिकी डलर पुरस्कार पाए ।जुनियर पुरुषमा अभिषेक परियार विजेता, भारतका मोहम्मद विन जावेद दोस्रा र कर्मा लामा गुरुङ तेस्रो स्थानमा रहे । शीर्ष तीन स्थान हात पार्नेले क्रमशः २ सय, १ सय ५० र १ सय अमेरिकी डलर पुरस्कार प्राप्त गरे ।पुरुष/महिलामा गेम्स अफ स्केटबोर्ड र वेस्ट रन स्पर्धामा प्रतिस्पर्धा भएको थियो । दुवैको स्पर्धा प्रदर्शनका आधारमा शीर्ष तीन स्थान हात पार्ने खेलाडीको टुंगो लगाइएको आयोजक नेपाल स्केटिङ तथा स्केटबोर्ड संघले जनाएको छ ।समापनका अवसरमा गजेन्द्र बर्देवालाई वर्षको उत्कृष्ट स्केटर अवार्डबाट पुरस्कृत गरिएको थियो । उनलाई अवार्डसहित २ सय अमेरिकी डलर पुरस्कार प्रदान गरियो ।प्रतियोगितामा नेपालसहित भारत, बंगलादेश, श्रीलंका, भुटान, पाकिस्तान र माल्दिभ्सका ३ सय खेलाडीको सहभागिता रहेको जनाइएको छ । अध्यक्ष अच्युत खनालले दक्षिण एसियाली राष्ट्रमा नेपाली खेलाडीको प्रदर्शन निकै राम्रो रहेको बताउँदै दक्षिण एसियाली खेलकुद (साग) मा स्केट बोर्डलाई समावेश गर्न सके नेपालले धेरै पदक जित्ने विश्वास व्यक्त गरेका छन् ।